b"\n_START_ARTICLE_\nCasa Carles Casades\n_START_SECTION_\nDescripci\xc3\xb3\n_START_PARAGRAPH_\nLa Casa Carles Casades est\xc3\xa0 ubicada a l'illa del districte de l'Eixample delimitada pels carrers Proven\xc3\xa7a, Pau Claris, Mallorca i Roger de Ll\xc3\xbaria._NEWLINE_El seu \xc3\xbanic acc\xc3\xa9s \xc3\xa9s per la fa\xc3\xa7ana que afronta al carrer Proven\xc3\xa7a. \xc3\x89s un edifici d'habitatges entre mitgeres de planta rectangular que consta d'una planta baixa desdoblada en semisoterrani i entres\xc3\xb2l i quatre plantes pis. L'acc\xc3\xa9s principal, al centre de la fa\xc3\xa7ana, d\xc3\xb3na pas a una \xc3\xa0mplia zona de vest\xc3\xadbul aixecada respecte de la cota del carrer on trobem l'escala comunit\xc3\xa0ria d'acc\xc3\xa9s als immobles superiors._NEWLINE_La fa\xc3\xa7ana t\xc3\xa9 una composici\xc3\xb3 d'obertures de cinc m\xc3\xb2duls verticals dels quals el central \xc3\xa9s m\xc3\xa9s ample. La planta baixa disposa d'un portal a doble al\xc3\xa7ada amb arc de mig punt d'est\xc3\xa8tica classicista flanquejat per pilastres noucentistes. Adossades al m\xc3\xb2dul central i continuant amb les pilastres de sota apareixen unes altres que abasten tota l'al\xc3\xa7ada de les plantes pis, arribant a al\xc3\xa7ar-se tota una planta per sobre de la coberta per formar un front\xc3\xb3 de perfil ovalat apuntat que remarca la for\xc3\xa7a del m\xc3\xb2dul central i la simetria de la fa\xc3\xa7ana. Aquest front\xc3\xb3 t\xc3\xa9 un cornisament amb perfils classicistes combinats amb cassetons, per\xc3\xb2 la seva for\xc3\xa7a expressiva la d\xc3\xb3na la seva integraci\xc3\xb3 amb el m\xc3\xb2dul central de la fa\xc3\xa7ana que abasta tota l'al\xc3\xa7ada de l'edifici._NEWLINE_Respecte a la composici\xc3\xb3 d'obertures, la primera planta disposa d'un balc\xc3\xb3 corregut, de baranes met\xc3\xa0l\xc2\xb7liques. La resta de balcons s\xc3\xb3n individuals o aparellen dues balconeres, essent els de la planta tercera ovalats._NEWLINE_La coberta \xc3\xa9s plana amb terrat del qual sobresurt, a manera de golfes, el volum constru\xc3\xaft darrere del front\xc3\xb3 central de la fa\xc3\xa7ana. Aquest disposa de les tres obertures ovalades que es veuen a sota del front\xc3\xb3 i aprofita el terrat com a terrassa._NEWLINE_Art\xc3\xadsticament cal destacar la decoraci\xc3\xb3 dels elements de fa\xc3\xa7ana com s\xc3\xb3n les pilastres, el front\xc3\xb3 i el cornisament._NEWLINE_A l'interior, la zona de vest\xc3\xadbul integra una escalinata i disposa d'una volta cassetonada d'ansa-paner amb dos arcs faixons suportats per columnes de marbre. Aquest vest\xc3\xadbul connecta amb la zona de l'escala comunit\xc3\xa0ria que est\xc3\xa0 a la cota de l'entres\xc3\xb2l. La zona d'escala integra tamb\xc3\xa9 el cel obert amplificant les dimensions d'aquests espais."